CELEX: 32017R2460
Language: mt
Date: 2017-10-30 00:00:00
Title: Regolament tal-Kummissjoni (UE) 2017/2460 tat-30 ta' Ottubru 2017 li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u l-welfare tal-annimali, rigward il-lista tal-laboratorji ta' referenza tal-Unjoni (Test b'rilevanza għaż-ŻEE. )

29.12.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 348/34
            
         REGOLAMENT TAL-KUMMISSJONI (UE) 2017/2460
   tat-30 ta' Ottubru 2017
   li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u l-welfare tal-annimali, rigward il-lista tal-laboratorji ta' referenza tal-Unjoni
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u l-welfare tal-annimali (1), u b'mod partikolari l-Artikolu 32(5) tiegħu,
   Billi:
   
               (1)
            
            
               Ir-Regolament (KE) Nru 882/2004 jippreskrivi r-regoli ġenerali għat-twettiq ta' kontrolli uffiċjali għall-verifika tal-konformità, inter alia, mar-regoli dwar l-iġjene tal-ikel. Skont dak ir-Regolament, il-laboratorji ta' referenza tal-Unjoni Ewropea (“il-laboratorji ta' referenza tal-UE”) huma responsabbli, b'mod partikolari, biex jipprovdu d-dettalji tal-metodi analitiċi lil-laboratorji ta' referenza nazzjonali, u biex jikkoordinaw l-applikazzjoni ta' tali metodi. Il-laboratorji ta' referenza tal-UE huma elenkati fl-Anness VII ta' dak ir-Regolament.
            
         
               (2)
            
            
               Il-programm ta' ħidma tal-laboratorju ta' referenza tal-UE għall-ħalib u l-prodotti tal-ħalib huwa essenzjalment immirat biex jipprovdi metodi analitiċi u biex jiżgura approċċ komuni għat-testijiet tal-profiċjenza interlaboratorji mwettqa mil-laboratorji ta' referenza nazzjonali fuq l-indikaturi tal-kwalità, bħall-għadd taċ-ċelloli somatiċi u l-mikrobi. L-għarfien espert l-aktar aġġornat dwar kif jitwettqu b'mod xieraq dawk l-analiżijiet issa huwa stabbilit sew, kemm mal-laboratorji uffiċjali li jwettqu l-kontrolli uffiċjali kif ukoll mal-laboratorji li qed jintużaw dejjem aktar min-negozji tal-ikel biex janalizzaw dawk l-indikaturi, li huma fattur li jiddetermina l-prezz tal-ħalib miġbur fir-razzett.
            
         
               (3)
            
            
               Il-laboratorju ta' referenza tal-UE għall-ħalib u l-prodotti tal-ħalib ma għadux meħtieġ fi ħdan l-Unjoni. Għalhekk, jenħtieġ li jitneħħa mil-lista tal-laboratorji ta' referenza tal-UE stabbilita fl-Anness VII tar-Regolament (KE) Nru 882/2004.
            
         
               (4)
            
            
               L-Anness VII tar-Regolament (KE) Nru 882/2004 għalhekk jenħtieġ li jiġi emendat skont dan.
            
         
               (5)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Fil-Parti I tal-Anness VII tar-Regolament (KE) Nru 882/2004, jitħassar il-punt 1.
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta' Ottubru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 165, 30.4.2004, p. 1.